เตรียมประชุมรัฐสภา เพื่อพิจารณาญัตติร่างแก้ไขรัฐธรรมนูญและกฎหมายที่ยังค้าง  22-24 มิถุนายนนี้
นายชวน หลีกภัย ประธานสภาผู้แทนราษฎร กล่าวถึงการประชุมรัฐสภาเพื่อพิจารณาญัตติร่างแก้ไขรัฐธรรมนูญและพิจารณากฎหมายที่ยังค้างวาระ ทั้งพระราชบัญญัติว่าด้วยการออกเสียงประชามติและพระราชบัญญัติยาเสพติด ว่าจะกำหนดการประชุม 3 วัน ตั้งแต่วันที่ 22-24 มิถุนายนนี้ โดยในวันที่ 22 มิถุนายน 2564 กำหนดให้พิจารณากฎหมายที่ค้างอยู่ในวาระการประชุม 2 ฉบับคือ พระราชบัญญัติว่าด้วยการออกเสียงประชามติและพระราชบัญญัติยาเสพติด จากนั้นในว้นที่ 23 มิถุนายน 2564 จะพิจารณาญัตติแก้ไขรัฐธรรมนูญ ซึ่งนำเรื่องนี้มาไว้ช่วงหลังการประชุมเพราะเผื่อเวลาให้แต่ละฝ่ายเตรียมความพร้อม รวมทั้งตรวจร่างแก้ไขรัฐธรรมนูญให้สมบูรณ์และถูกต้อง หากพิจารณาไม่แล้วเสร็จยังสามารถพิจารณาในวันที่ 24 มิถุนายนต่อได้ ส่วนกรณีพรรคร่วมรัฐบาลพยายามเสนอให้พิจารณาญัตติแก้ไขรัฐธรรมนูญก่อนนั้น ย้ำว่าประธานจะเป็นผู้จัดวาระการประชุมและเพื่อให้ทุกฝ่ายได้เตรียมตัว จะเอาญัตติแก้ไขรัฐธรรมนูญไปไว้ทีหลัง ยืนยันว่ากฎหมายที่ค้างอยู่จะต้องพิจารณาให้แล้วเสร็จนายชวน ยังเห็นว่า หากรัฐบาลเสนอเลื่อนการพิจารณาให้เร็วขึ้น เพียงวันเดียวก็ไม่มีประโยชน์ ควรรอให้ทุกฝ่ายมีความพร้อมจะดีกว่า ซึ่งได้รับทราบมาว่า ฝ่ายค้านจะยื่นญัตติในวันที่ 16 มิถุนายน 2564 รวมถึงพรรคร่วมรัฐบาล 3 พรรค และยังมีภาคประชาชน ที่ประสาน ยื่นแก้ไขรัฐธรรมนูญเข้ามาด้วย หากยื่นทันก็จะสามารถบรรจุระเบียบวาระในการประชุมเดียวกันได้